Date: 1482
Issuing place: Tallinn
Country: Viro
Language: saksa
Document type: Kaupungit, Kirjeet

Premissa salutacione etc. Erbar vnde gestrenge here, bysundere gude frundt, gunnere vnde nabir, juwer erbar gestrengeheit bref an vnsze gemeynheyt vnde den kopman geferdiget, vns van en dar na gheantwerdet in ouerleszende to gudermate vorstan hebben; vns furder angelanget wy juwer erbarheide eyn antworde to benalende etc. Dar dan juwe erbar gestrengeheit ynne vormeldet, so wy in eertyden der suluen sake weghen vmmetrent Seuerinj episcopi ok breue entfangen hebben, dat wy juwer gestrengeheit denre Hans Molre in synem rechte tusschen em vnde synem wedder parte Hans Bockholt gelegen na der heren delinge van Lubek sollen nicht noch gedan hebben, furder vnse menheit anropen vns vnderrichtinghe to donde wy der heren van Lubek delinge, dar vnsze uthgande recht is, genoch don sollen, gelik juwer erbarheit bref breder vnde lenger dat vormeldet, voghe wy juwer erbare gestrengeheit gutliken dar vp to wetende, alsz dan juwer erbarheit dener Hans Molre sik swarliken by juwer gestrengeheiden beroppet vnde beklaget, eme gheen recht na der Lubischen delinge wedderuoren sy, vorsoke vnde bewete he noch sodane recht by den suluen heren van Lubek, den sodane sake tusschen em vnde syneme wedderparte Hans Bockholte gelegen witlik vnde dirkanth syn, he sal eme alle wege to rechte stan dar tor stede off hir myt vns, wor id em gheleuet, vnde furder vns offte de vnsen in nenen buthwendighen rechten bouen priuilegia vns gegeuen beswere, moye offte nodighe wedder God vnde bouen recht lethe ok sere ouel wy juwe vndersate tiegen juwer erbarheit in oren bosen vornemende sterkeden. Vorhopen vns genszliken ane twiuel by juwen gestrengeheyden, juwe erbarheit juwen dener wol vnderrichten werdt, he syne borlike richter soke sodane twiste myt synen parte hebbende dar suluest endighende; vormenen vns ok genszliken to juwen gestrengeheiden, juwe erbarheit sik sodaner fromde sake tiegen recht vnde priuilegia vns gegeuen nicht vnderwynden willen gelik eynem isliken erbaren heren vnde manne wol temeliken is, so wy ok nicht myshapen, juwe erbar gestrengeheit wol doende wert eynem isliken vor sinen geborliken richter to wisende syn recht dar to vorforderende, furder sodanen luden genen louen to geuende, dede fromde richter bouen recht vnde preuilegia an ander heren soken dan an ore borlike richtere. Alsz dan juwer erbar gestrengeheit dener Hans Moller in oren breuen furder noch bestimmet vnse radesborgermeistere her Hinrick Schelwende vmme xxxij last soltes vnde iiij off v schippunt wasses van etliker vormunderschop weghen etc., dar antwerdet her Hinrick aldus tho, van der weghen is eyn geschulden ordel tusschen ene vnde Laurens Borstell gegan van hir an de heren van Lubek vnde van dar ore delinge an vns benalet; der heuet her Hinrick genoch gedan vnde Hans Moller anders nicht vullenbringen kan off mach ok Hans mit eme ny to rechte van der wegen gestan heft. Wil Hans Moller sik des furder myt en beweten, he weeth wol wor he syne billichlike richtere soken sall. Js he eme plichtich to antwerdende, billichliken he deme also do vor synen borliken richteren; men hefft wol yme bescreuen rechte: actor tenetur sequi forum rei, de ankleger sal soken syn recht dar de schuldige boseten is. Vorhopen furder bouen dat to juwen erbaren gestrengeheyden, se vns by vnsen rechten bliuen laten, de vnse noch den gemenen vnschuldigen kopman bouen recht nicht steden to boschedigende, wente dar mer moye vnde vnwille affkomen mochte.